«Кавказ джэгухэм» кIуэнухэр къыхах
Къэбэрдей-Балъкъэрым щокIуэкI «Кавказ джэгухэм» я муниципальнэ зэпеуэхэр. НэхъыфIхэр къыщыхахащ Дзэлыкъуэ, Лэскэн, Тэрч щIыналъэхэм, Бахъсэн къалэм.
— «Кавказ джэгухэм» жыджэру хэтщ спортсмен цIэрыIуэхэри, спорт школхэм я гъэсэнхэри, зэгухьэныгъэ зэмылIэужьыгъуэхэм щыщхэри, къуажэ щIалэгъуалэри, — жиIащ щIэблэм щIэныгъэ гуэдзэн егъэгъуэтынымкIэ центрым и унафэщIым и къуэдзэ, «Кавказ джэгухэм» я муниципальнэ Iыхьэу районхэм щекIуэкIам и судья нэхъыщхьэ Ездэч Виктор.
Муниципальнэ зэхьэзэхуэхэм къызэщIаубыдэ Кавказ Ищхъэрэм и спортсменхэр щызэхьэзэхуэну спорт лIэужьыгъуэ псори: армспортыр, зэдэжэр, шабзэкIэ уэныр, лъэныр, кIапсэм дэпщеиныр, футбол цIыкIур, кIапсэкIэ зэпекъуныр, зэбэныныр. ЩIыналъэхэм щекIуэкI зэпеуэхэм ехъулIэныгъэ щызыIэрызыгъэхьэхэр хыхьэнущ Къэбэрдей-Балъкъэрым и командэ къыхэхам. Ар хэтынущ фокIадэм и 24 — 25-хэм Ингушым щекIуэкIыну, спортымрэ щэнхабзэкIэ VII фестивалым.
НафIэдз Мухьэмэд.
